Laisvės partija yra ne dviejų klausimų, o dviejų atsakymų – drąsos ir vakarietiškų vertybių – partija. 2020-2024 m. kadencijos Seime Laisvės frakcija turėjo 10 mandatų, todėl Laisvės partijos siūlomiems drąsiems sprendimams reikėjo sutelkti ne tik koalicijos partnerių, bet ir opozicinių frakcijų palaikymą. Apgailestauju, tačiau žmogaus teisės, teisės viršenybė ir vakarietiškos vertybės Seime kartais nenusveria į laiminčią pusę – dalis kolegų renkasi pataikauti garsiai klykiančios mažumos tamsai, kartais net išsižadėdami savo pačių programinių nuostatų (pavyzdžiui, socialdemokratai, Liberalų sąjūdis).  Dėl šios priežasties Laisvės partijos, kaip vienintelės vieningai už progresyvią darbotvarkę balsuojančios parlamentinės frakcijos, kitos kadencijos Seime reikia dar daugiau. Esame vakarietiškos žmogaus teisių politinės darbotvarkės ir sprendimų garantas, atsvara radikalams.  2024-2028 m. Seimo kadencijai parengėme ambicingą programą, kurioje teikiame pasiūlymus ne tik žmogaus teisių, bet ir ekonomikos, krašto gynybos, švietimo, socialinės apsaugos ir sveikatos sritims. Su Laisvės partijos programa galite susipažinti www.laisvespartija.lt. Spalio 13 d. prašome Jūsų balso, kad turėtume daugiau galimybių atstovauti vakarietiškai ir europietiškai darbotvarkei Seime. Turime nebaigtų reikalų!